text: Musim ujan emang enaknya makan atawa minum yang anget-anget. Kali ini, bikin minuman yang asalnya dari Jawa Barat alias minuman orang Sunda. Itu minuman namanya Bajigur. Bahan-bahannya juga gampang banget, bisa kita dapetin di pasar atawa tukang sayur. Ada jahe, kopi bubuk, gula merah, santen, kolang-kaling, ama kayu manis. Awalnya, kita rebus kolang-kaling. Sembari ngerebus, kita geprek jahe, terus digarang. Siapin gidir, terus masukkin aer, gula merah, pandan, kayu manis, ama jahe yang udah digarang. Kalo udah mendidih, masukkin santen ama kopi bubuk. Masak lagi bentar. Masukkin kolang kaling ke gelas. Terus aer bajigur tadi disaring, tuang ke gelas yang udah ada kolang-kalingnya. Udah siap, bisa diuyup pelan-pelan bajigurnya mumpung masih ngebul.